विजय हजारे ट्रॉफी: ऋतुराज गायकवाडने झळकावले चौथे शतक

राजकोट | टीम ऑनलाइन
ऋतुराज गायकवाडने विजय हजारे करंडक स्पर्धेतील चौथे शतक झळकावत आपला चमकदार फॉर्म कायम ठेवला आहे. 24 वर्षीय उजव्या हाताच्या फलंदाजाने महाराष्ट्राचे नेतृत्व करताना चंदीगडविरुद्ध शतक झळकावले. गेल्या पाच सामन्यांमधील त्याचे हे चौथे शतक आहे. त्याने राजकोटच्या सौराष्ट्र क्रिकेट असोसिएशन स्टेडियमवर चंदीगडविरुद्ध शतक झळकावून मोठी कामगिरी केली.

ऋतुराज आता विराट कोहली, पृथ्वी शॉ आणि देवदत्त पडिक्कल यांच्या एलिट क्लबमध्ये सामील झाला आहे ज्याने विजय हजारे ट्रॉफीच्या एकाच मोसमात सर्वाधिक शतके झळकावली आहेत. त्याच्याआधी कोहलीने 2009-10 मध्ये आणि त्यानंतर शॉ आणि पडिक्कल यांनी 2020-21 मध्ये प्रत्येकी चार शतके झळकावली होती.

चंदीगडने दिलेल्या 310 धावांच्या लक्ष्याचा पाठलाग करताना महाराष्ट्र संघाने 48.5 षटकांतच लक्ष्य गाठले. कर्णधार ऋतुराजने 132 चेंडूत 168 धावा केल्या. त्याच्याशिवाय अझीम काझीने ७९ चेंडूत ७३ धावांची खेळी केली.ऋतुराजने यापूर्वी मध्य प्रदेशविरुद्ध १३६, छत्तीसगडविरुद्ध १५४ आणि केरळविरुद्ध १२४ धावा केल्या होत्या. मात्र, उत्तराखंडविरुद्ध 21 धावा करून तो बाद झाला.

आयपीएल 2021 मध्ये 635 धावा करून ऑरेंज कॅप जिंकणारा चेन्नई सुपर किंग्सचा फलंदाज ऋतुराजने आपल्या दमदार कामगिरीने दक्षिण आफ्रिका दौऱ्यासाठी जोरदार दावा मांडला आहे. भारतीय संघाला 19 जानेवारीपासून दक्षिण आफ्रिकेत तीन सामन्यांची एकदिवसीय मालिका खेळायची आहे आणि त्यासाठी संघाची घोषणा होणे बाकी आहे.